डॉ प्रवीण झा
(जाने-माने चिकित्सक नार्वे)
मैं जब नॉर्वे आया, तो शहर में भारतीय रेस्तराँ नहीं थे। आस-पास के शहरों में थे। जबकि IT सिटी होने की वजह से भारतीय इंजीनियर बहुतायत में हैं, लेकिन एक बार रेस्तराँ खुला था तो चला नहीं। वजह कि भारतीय लोग भारतीय रेस्तराँ में नहीं खाते, और इस शहर में नॉर्वेजियन कॉस्मोपॉलिटन नहीं हैं।
कुछ समय बाद एक छोटा सा भारतीय 'टेक-अवे' खुला। वह एक श्रीलंकाई मूल के तमिल ने खोला, जिसकी पैदाइश अफ़्रीका की थी, लेकिन पैदा होने के अगले ही साल से इंग्लैंड में रह रही थी। अब नॉर्वे आ गयी थी। मैंने पूछा कि आपने भारतीय भोजन बनाना कब सीखा? उसने बताया कि बनाना तो उसने कभी नहीं सीखा, अब भी पास के शहर से पैक कर भोजन लाती है और यहाँ कुछ ऊँचे दाम में बेचती है। वह यहाँ विद्यार्थी है, भारतीय भोजन पसंद है, खाने के लिए पास के शहर जाती ही थी, तो सोचा कि यहीं एक खोल लूँ। वह अपना कोर्स खत्म कर शहर से चली गयी, और वह भी बंद हो गया।
इस साल कोरोना काल में अचानक दो रेस्त्राँ खुल गए। एक में भारतीय सिख और एक पाकिस्तानी की आधी-आधी साझेदारी है। यह यहाँ आम है। बल्कि पास के शहर का रेस्त्राँ भी एक तमिल भारतीय और पाकिस्तानी ने मिल कर ही खोला है। इससे यह भी होता है कि दोनो देशों के ग्राहक सर्कल मिल जाते हैं। दूसरी बात है कि पाकिस्तानियों का यहाँ मैनपावर और सप्लाइ-चेन बेहतर है और भारतीयों का इकॉनॉमिक्स और कार्य-कौशल। दूसरे रेस्त्राँ में एक पाकिस्तानी चेन की भूमिका है, जिसके शेयर-होल्डर नॉर्वेजियन भी हैं, और कर्मियों में भारतीय से लेबनानी तक हैं।
दोनों ही धूम-धड़ाके से चल रहे हैं। दोनों में गणेश जी की मूर्ति और भारतीय परिवेश को दिखाते कई चित्र लगे हैं। बॉलीवुड का कोई पुराना गीत नेपथ्य में बज रहा होता है। अधिकांश ग्राहक भारतीय नहीं होते। अपने एस्थेटिक्स के कारण ये एक अच्छे डेटिंग-प्वाइंट बन गए हैं और मुर्ग टिक्का मसाला खाते फिरंगी प्रेम-संवाद कर रहे होते हैं कि अब आगे क्या। इस तरह गणेश जी को साक्षी मान कर एक पाकिस्तानी के होटल में एक फिरंगी जोड़ा प्रणय-सूत्र में बंध जाता है।